FlySafair mees stiptelike lugdiens ter wêreld | Netwerk24
FlySafair mees stiptelike lugdiens ter wêreld
Die lugdiens FlySafair. Foto: Argief
Die laekostelugdiens FlySafair is deur OAG, 'n lugvaartintelligensiespesialis, aangewys as die lugdiens wat die afgelope jaar wêreldwyd die meeste betyds was.
FlySafair het 'n jaarlikse algehele stiptelikheidsprestasie (OTP) van 95,94% behaal.
Hy is ook een van net drie lugdienste wat 'n vyfstergradering ontvang het. Die ander twee is Jazeera Airways en Air Baltic. Van dié drie is FlySafair die enigste laekostelugdiens.
Sedert FlySafair in 2014 met bedrywighede begin het, het hy al verskeie pryse ontvang vir sy OTP.
In 2016 was dié lugdiens nommer een vir die mees stiptelike Suid-Afrikaanse lugdiens met 'n algehele telling van 95,41% by alle Suid-Afrikaanse lughawens.
OAG kyk na alle lughawens en lugdienste, ongeag die grootte of geografiese ligging daarvan.
Volgens Caroline Mather, bemarkingsdirekteur van OAG, is dit moeilik vir 'n lugdiens om 'n OTP te kry van byna 96%. "Dit vereis uiters gladde bedrywighede en uitsonderlike fokus van almal in die span."
Elmar Conradie, uitvoerende hoof van FlySafair, sê dié prestasie wys op die gehalte van Suid-Afrikaanse lugdienste. "Dit wys dat ons met die beste kan meeding."
Hy sê 'n uitstekende OTP was 'n prioriteit vir FlySafair van die begin af.
"Ons het die behoefte van die Suid-Afrikaanse publiek raakgesien vir 'n diensverskaffer wat konstant betyds is en ons teikens is selfs hoër gestel as dít wat vereis word deur die plaaslike lughawe-owerhede."